Talous- ja sosiaalikomitean lausunto aiheesta "Ehdotus neuvoston asetukseksi (EY) sitä korvausjärjestelmää koskevista yhteisistä säännöistä, jota sovelletaan, jos matkustajalta säännöllisessä lentoliikenteessä evätään pääsy lennolle, annetun asetuksen (ETY) N:o 295/91 muuttamisesta"



Virallinen lehti nro C 284 , 24/09/1998 s. 0014



Talous- ja sosiaalikomitean lausunto aiheesta "Ehdotus neuvoston asetukseksi (EY) sitä korvausjärjestelmää koskevista yhteisistä säännöistä, jota sovelletaan, jos matkustajalta säännöllisessä lentoliikenteessä evätään pääsy lennolle, annetun asetuksen (ETY) N:o 295/91 muuttamisesta" (98/C 284/05) Neuvosto päätti 16. helmikuuta 1998 Euroopan yhteisön perustamissopimuksen 84 artiklan 2 kohdan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut liikenne- ja tietoliikennejaosto antoi lausuntonsa 10. kesäkuuta 1998. Esittelijä oli Robert Moreland. Talous- ja sosiaalikomitea hyväksyi 356. täysistunnossaan (heinäkuun 1. päivän 1998 kokouksessa) seuraavan lausunnon äänin 139 puolesta, 5 vastaan 4:n pidättyessä äänestämästä. 1. Johdanto 1.1. Komission ehdotuksella muutetaan asetusta (ETY) N:o 295/91, jossa säädetään matkustajille maksettavista korvauksista, jos lentoyhtiö evää heiltä pääsyn lennolle ylivarauksen vuoksi. Nykyinen asetus annettiin vuonna 1991. Asetuksen tullessa voimaan varsinkin kuluttaja- ja muut ryhmät olivat siihen yleisesti tyytyväisiä, joskin monet lentoyhtiöt pitivät sitä tarpeettomana jo käytössä olleiden vapaaehtoisten korvausjärjestelmien vuoksi. Asetuksen voimaantulon jälkeen sen soveltamisessa on ilmennyt tiettyjä ongelmia, ja korvausjärjestelmän parantamista on ehdotettu. 1.2. Komissio ehdottaa järjestelmään seuraavia muutoksia: a) Säännöllisten ja tilauslentojen välinen ero poistetaan, niin että korvauksia on maksettava myös tilauslentojen matkustajille, jotka eivät ole oikeutettuja korvaukseen pakettimatkoja koskevan direktiivin 90/314/ETY nojalla. b) Määrätään lähtöselvityksen määräajaksi 30 minuuttia ennen ilmoitettua lähtöaikaa, ellei matkustajalle ole kirjallisesti toisin ilmoitettu. c) Edellytetään, että lähtöselvityksestä vastaavat oikeushenkilöt asettavat lähtöselvitystiskeille asianmukaiset tiedotustaulut. d) Sisällytetään lipun määritelmään myös elektronisessa muodossa olevat liput. e) Vahvistetaan lennolle pääsyä koskevia etuoikeussääntöjä nykyisen vaatimuksen lisäksi, joka edellyttää, että laaditaan ylivaraustapauksissa noudatettavat säännöt. f) Edellytetään, että lentoliikenteen harjoittajat sisällyttävät lennolle pääsyä ja sen epäämistä koskevat säännöt kuljetusehtoihinsa. g) Varmistetaan, että lentoliikenteen harjoittaja käyttää lentokoneen koko käytettävissä olevan kapasiteetin, ennen kuin matkustajalta evätään pääsy lennolle (tässä yhteydessä ei saa periä lisämaksua, jos matkustaja sijoitetaan ylempään luokkaan kuin mihin hänen lippunsa on lunastettu; jos matkustaja sen sijaan suostuu matkustamaan alemmassa luokassa, hänelle on tästä maksettava korvaus). Lisäksi painotetaan vapaaehtoisten kuuluttamista. h) Muutetaan "ylivaratun lennon" käsitettä sisältämään tapaukset, joissa lentoa varten tarkoitettu ilma-alus on korvattu toisella, pienemmällä aluksella. i) Selvennetään, että korvaustapauksessa matkustajalle korvataan lipun hinta toteutumattomalta matkanosalta. j) Korotetaan vuonna 1991 säädettyjä vähimmäiskorvauksia inflaation huomioon ottamiseksi seuraavasti: 150:stä 185:een ecuun, jos lennon pituus on enintään 3 500 kilometriä 300:sta 370:een ecuun, jos lennon pituus on yli 3 500 kilometriä. k) Tehdään selväksi, että lentoliikenteen harjoittaja ei saa pitää varauksen uudelleenvahvistamista korvauksen maksamisen ehtona. l) Täsmennetään, että korvauksen matkustajalle maksaa lennolle pääsyn evännyt liikenteenharjoittaja (eli yhteistunnuslennoilla lennon todellinen suorittaja). m) Perustetaan neuvoa-antava komitea, joka muodostuu jäsenvaltioiden edustajista. n) Edellytetään, että jäsenvaltiot laativat vuosittain kertomuksen kaikista tapauksista, joissa matkustajilta on evätty pääsy lennolle niiden alueella sijaitsevilla lentoasemilla. 2. Yleistä 2.1. Komitea on tyytyväinen komission aloitteeseen lennolle pääsyn eväämistä koskevan asetuksen muuttamiseksi sekä siihen, että komissio on hyväksynyt tietyt parannusehdotukset, jotka komitea esitti lennolle pääsyn epäämisestä maksettavia korvauksia koskevasta alkuperäisestä asetuksesta antamassaan lausunnossa. Komitea pitää asetukseen esitettyjä tarkistuksia yleisesti ottaen parannuksina, vaikka se jäljempänä tekeekin huomautuksia ja muutosehdotuksia eräisiin komission ehdotuksen yksityiskohtiin. Komitea huomauttaa lentoyhtiöiden katsovan, ettei niitä ole kuultu riittävästi uutta asetusta valmisteltaessa. Komitea painottaa asianosaisten osapuolien kuulemisen merkitystä asetuksen täytäntöönpanon kannalta ja toivoo, että komissio järjestää tapaamiset kyseisten tahojen kanssa mahdollisimman pian. 2.2. Komitea pahoittelee, että kaupallisista syistä peruutettavista lennoista maksettavat korvaukset on jätetty asetuksen ulkopuolelle ja kehottaa komissiota tekemään asiaa koskevia ehdotuksia. 3. Erityistä 3.1. 2 artiklan a kohta (sekä siihen liittyvät johdanto-osan perustelukappaleet) 3.1.1. Komissio ehdottaa, että lähtöselvityksen määräaikaa koskevien erimielisyyksien välttämiseksi "lennolle pääsyn epäämisellä" tulisi tarkoittaa lennolle pääsyn epäämistä matkustajalta siitä huolimatta, että tällä on vahvistettu varaus lennolle ja tämä "on ilmoittautunut lähtöselvitykseen sovittuja ehtoja noudattaen 30 minuuttia ennen ilmoitettua lähtöä tai, jos vaadittu määräaika on aikaisempi, määräajassa, jonka lentoliikenteen harjoittaja tai sen valtuutettu matkatoimisto on etukäteen kirjallisesti ilmoittanut matkustajalle". Komitea on tyytyväinen tähän ehdotukseen, mutta katsoo, että tekstiä tulisi parantaa väärinkäsitysten välttämiseksi ja tulkinnan helpottamiseksi. 3.1.2. Matkustajien tulisi siis ilmoittautua lähtöselvitykseen vähintään 30 minuuttia ennen lähtöä tai aikaisemmin, jos lentoyhtiö tai sen matkatoimisto on ilmoittanut siitä heille kirjallisesti etukäteen. Lisäksi komission tulisi täsmentää asetuksessa, että matkustajien katsotaan ilmoittautuneen lähtöselvitykseen heidän asettuessaan lähtöselvitysjonoon eikä vasta heidän päästessään lähtöselvitystiskille. 3.1.3. Komitea ei luota siihen, että matkatoimistojen matkustajille antamat tiedot lähtöselvitysajoista ovat aina oikeat. Olisi erittäin hyödyllistä, jos lähtöselvitysaika merkittäisiin lippuun tai sen liitteeseen lähtöajan lisäksi. Komitea suosittaa, että komissio harkitsee tällaisen vaatimuksen lisäämistä asetukseen sen seuraavassa tarkistuksessa lippujen ulkoasun uudelleensuunnittelulle jätetyn riittävän pitkän ajan jälkeen. 3.1.4. Suositus 2 artiklan a kohdan sanamuotoa tulisi muuttaa siten, että siinä edellytetään matkustajia ilmoittautumaan lähtöselvitykseen vähintään 30 minuuttia ennen lähtöä tai aikaisemmin, jos lentoyhtiö tai sen valtuuttama matkatoimisto on ilmoittanut siitä heille kirjallisesti etukäteen. "Lähtöselvitykseen ilmoittautuminen" tulee määritellä siksi hetkeksi, kun matkustaja asettuu lähtöselvitysjonoon. Komission olisi harkittava, tulisiko asetukseen myöhemmin tehtävässä tarkistuksessa lisätä vaatimus lähtöselvitysajan merkitsemisestä lippuun tai sen liitteeseen. 3.2. 2 artiklan b kohta 3.2.1. Lipulla" tarkoitetaan lentoliikenteen harjoittajan tai sen valtuuttaman matkatoimiston myymää asiakirjaa. Artiklassa ei mainita matkanjärjestäjiä, jotka saattavat myydä lippuja matkustajille pelkkää lentoa varten mutta joita ei aina pidetä lentoyhtiöiden valtuuttamina matkatoimistoina. 3.2.2. Suositus "Lipun" määritelmää tulisi laajentaa käsittämään myös matkanjärjestäjien myymät liput. 3.3. 3 artiklan 1 kohta 3.3.1. Komissio ehdottaa, että matkustaja, joka suostuu matkustamaan alemmassa luokassa kuin siinä, johon lippu on lunastettu, saa oikeuden hintaeron suuruiseen korvaukseen lennolle pääsyn eväämisestä maksettavan korvauksen lisäksi. Komitea kannattaa tätä ehdotusta. On syytä kuitenkin täsmentää, ettei alemmassa luokassa matkustavalta matkustajalta saa evätä lennolle pääsyä siksi, että ylempään luokkaan lipun ostanut matkustaja pääsisi mukaan. 3.3.2. Suositus Alempaan luokkaan lipun varanneelta matkustajalta ei saa evätä lennolle pääsyä vain, jotta ylempään luokkaan lipun ostanut matkustaja, jolta muutoin evättäisiin lennolle pääsy, pääsisi lennolle. 3.4. 3 artiklan 2 kohta 3.4.1. Lentoyhtiöiden edellytetään laativan säännöt lennolle pääsyn epäämisestä maksettavista korvauksista. Säännöt ja niiden muutokset on annettava tiedoksi jäsenvaltiolle, jota asia koskee, sekä komissiolle, joka huolehtii siitä, että ne ovat muiden jäsenvaltioiden saatavissa. Tulisi olla ensisijaisesti jäsenvaltioiden tehtävä varmistaa, että niiden alueella lentoliikennettä harjoittavilla lentoyhtiöillä on asetuksen mukaiset säännöt. Jäsenvaltion tulisi ilmoittaa komissiolle siitä, että tietty lentoyhtiö on toimittanut sille lennolle pääsyn epäämistä koskevat sääntönsä, ja antaa niistä pyydettäessä jäljennös, mutta sääntöjä ei ole tarpeen toimittaa kaikille muille jäsenvaltioille. 3.4.2. Suositus Kunkin lentoyhtiön tulee toimittaa lennolle pääsyn epäämistä koskevat sääntönsä kaikkien niiden jäsenvaltioiden ilmailuviranomaisille, joiden alueella se harjoittaa lentoliikennettä. Kunkin jäsenvaltioiden tulee ilmoittaa komissiolle, että se on saanut lentoyhtiöltä lennolle pääsyn epäämistä koskevat säännöt, ja toimittaa komissiolle jäljennökset. 3.5. 3 artiklan 3 kohta 3.5.1. Lentoyhtiöiden on asetettava lennolle pääsyn epäämistä koskevat sääntönsä yleisön nähtäville. Erityisesti lähtöselvitystiskeillä on oltava selkeä tiedotustaulu, jossa matkustajille kerrotaan heidän oikeudestaan saada korvaus lennolle pääsyn epäämisestä. Asetuksessa määrätään tauluissa käytettävä sanamuoto sekä tiedotuksen ja tekstin koko. 3.5.2. Komitean mielestä matkustajien oikeuksista tulisi antaa täydelliset tiedot lähtöselvitystiskillä. Ne ovat kuitenkin usein täynnä mm. turvallisuutta ja käsimatkatavaroita koskevia tiedotuksia. Lentoyhtiöillä tulisi olla mahdollisuus tiedottaa asiasta muualla, kuitenkin siten, että matkustajien tiedonsaantimahdollisuudet eivät heikkene. Lisäksi komission ehdottamaa tarkkaa sanamuotoa saattaa olla tarpeen muuttaa taulujen sijainnin mukaan. Tämä on selvästi kysymys, josta komission ja jäsenvaltioiden tulisi kuulla lentoyhtiöitä, lentoasemia ja kuluttajia. 3.5.3. Suositus On tärkeää varmistaa, että matkustajat tuntevat lailliset oikeutensa, mutta komission yksityiskohtaista ehdotusta saattaa olla tarpeen muuttaa kuulemisten tuloksena. 3.6. 4 artiklan 2 ja 3 kohta 3.6.1. Komissio ehdottaa, että vuonna 1991 säädettyjä korvausmääriä korotetaan 150:stä 185:een ecuun, jos lennon pituus on enintään 3 500 kilometriä, ja 300:sta 370:een ecuun, jos lennon pituus on yli 3 500 kilometriä. 3.6.2. Vuoden 1991 jälkeen inflaatio on kasvanut varsin eri tahtiin eri jäsenvaltioissa. Lennolle pääsyn epäämisestä maksettavien korvauksien määriä voidaan komission mukaan tarvittaessa tarkistaa "taloudellisen kehityksen vuoksi". Ei ole selvää, mitä "taloudellinen kehitys" tarkoittaa. Komitea toivoo selvää kaavaa tulevaisuudessa päätettävien korotusten laskemiseksi. Vaikka komitea ei pidäkään tarpeellisena, että tarkistuksia tehtäessä käytäisiin läpi koko lainsäädäntöprosessi, asiassa olisi varmasti syytä kuulla jäsenvaltioita ja asianosaisia osapuolia. 3.6.3. Suositus Komission tulisi ehdottaa selkeää kaavaa, jonka mukaan lennolle pääsyn epäämisestä maksettavien korvauksien korotukset lasketaan, sekä menettelyä jäsenvaltioiden ja asianosaisten osapuolten kuulemiseksi ennen korotusten hyväksymistä. 3.7. 4 artiklan 4 kohta 3.7.1. Jos matkustaja, jonka pääsy hänen valitsemalleen lennolle on evätty, ohjataan toiselle lennolle, joka saapuu matkustajan määränpäähän enintään 3 500 kilometrin pituisilla yhteyksillä korkeintaan kaksi tuntia ja tätä pidemmillä yhteyksillä korkeintaan neljä tuntia alun perin varatun lennon aikataulua myöhemmin, korvausta alennetaan 50 %. Komitea kannattaa periaatteessa tällaista järjestelyä. Tuntuisi kuitenkin kohtuullisemmalta rajoittaa sallittu myöhästymisaika yhteen tuntiin lyhyiden ja kahteen tuntiin pitkien lentojen osalta. 3.7.2. Suositus Jos matkustaja, jonka pääsy hänen valitsemalleen lennolle on evätty, ohjataan toiselle lennolle, joka saapuu matkustajan määränpäähän enintään 3 500 kilometrin pituisilla yhteyksillä korkeintaan yhden tunnin ja tätä pidemmillä yhteyksillä korkeintaan kaksi tuntia alun perin varatun lennon aikataulua myöhemmin, korvausta tulee alentaa 50 %. 3.8. 4 artiklan 6 kohta 3.8.1. Korvaus on maksettava käteisenä tai matkakuponkeina ja/tai muina palveluina, mikäli matkustaja antaa tähän kirjallisen suostumuksensa. Tietyissä olosuhteissa vaatimus matkustajan kirjallisen suostumuksen hankkimisesta voi aiheuttaa ongelmia, ja komitea onkin tyytyväinen komission selvennykseen, ettei ehdotuksessa mennä nykyistä asetusta pidemmälle ja vaadita korvauksesta kirjallista kuittia. Kaikki lentoyhtiöt eivät halua tai voi tarjota muita vaihtoehtoja kuin käteiskorvauksen; muiden korvausvaihtoehtojen tarjoamisen tulisi olla lentoyhtiöiden päätäntävallassa. 3.8.2. Suositus Lentoyhtiöillä tulee olla mahdollisuus tarjota matkakuponkeja ja/tai muita palveluja käteiskorvauksen vaihtoehtona, mutta matkustajia ei saa velvoittaa hyväksymään niitä. 3.9. Artikel 9 Buchstabe b) 9 b artikla 3.9.1. Jäsenvaltioiden on säädettävä asetuksen rikkomisen seuraamuksista ja toteutettava kaikki niiden täytäntöönpanon varmistamiseksi tarvittavat toimenpiteet. Tämä merkitsee väistämättä, että rangaistukset samasta rikkomuksesta vaihtelevat jäsenvaltioittain, ja vaarantaa asetuksen toimeenpanon yhdenmukaisuuden. 3.9.2. Suositus Komission tulisi arvioida, kuinka paljon toimeenpano vaihtelee jäsenvaltioittain ja tarvittaessa tehdä lisäehdotuksia yhdenmukaisuuden lisäämiseksi. 3.10. 9 c artikla 3.10.1. Jäsenvaltioiden on vuosittain laadittava kertomus niiden alueella sijaitsevilla lentoasemilla sattuneista tapauksista, joissa matkustajalta on ylivarauksen vuoksi evätty pääsy lennolle. Komission tulisi kuitenkin laatia joka kolmas vuosi sen omiin tutkimuksiin ja jäsenvaltioilta kerättäviin kyselytietoihin perustuva kertomus asetuksen tehokkuudesta. 3.10.2. Suositus Komission tulisi laatisi joka kolmas vuosi jäsenvaltioiden raportteihin perustuva kertomus asetuksen tehokkuudesta. 4. Muita näkökohtia 4.1. Perustelut 4.1.1. Asetusehdotukseen liittyvässä perusteluosassa komissio toteaa, että monissa tapauksissa matkustajille, joilta on evätty pääsy lennolle, ei ole kerrottu heidän oikeudestaan saada korvauksia. Komissio sanoo aikovansa käynnistää samankaltaisen tiedotuskampanjan, joka toteutettiin "Kansalaisena Euroopassa" -hankkeessa, tiedottaakseen suurelle yleisölle sen oikeuksista. 4.1.2. Komitea on komission kanssa samaa mieltä siitä, että asetuksesta tulisi tiedottaa nykyistä paremmin. Komission tulee varmistaa, että lentoyhtiöt, kuluttajat ja jäsenvaltiot saadaan asianmukaisesti osallistumaan tarvittavaan tiedotukseen. 4.1.3. Suositus Komission tulisi kuulla jäsenvaltioita, lentoliikennealan edustajia sekä kuluttajajärjestöjä siitä, miten asetuksessa säädetyistä oikeuksista tiedotetaan parhaiten matkustavalle suurelle yleisölle. 4.2. Selvitys vaikutuksista 4.2.1. On valitettavaa, että selvityksessä asetuksen vaikutuksista ei arvioida asetuksen täytäntöönpanosta vastaaville osapuolille todennäköisesti koituvia kustannuksia. Komissiolla on ollut runsaasti aikaa laskea täytäntöönpanosta aiheutuvat kustannukset ja arvioida, ovatko ne kohtuulliset suhteessa kuluttajille todennäköisesti koituviin etuihin. Komitea toivoo asetuksen ja etenkin korvausmäärien säännöllistä tarkistamista. Tarkistuksissa tulisi ottaa huomioon asetuksen toteuttamisesta vastaavien kustannukset sekä kuluttajien saama hyöty. 4.2.2. Suositus Komission tulisi suorittaa yhteistyössä asianosaisten osapuolien kanssa asetuksen täysimittainen kustannus-hyötyarvio, ennen kuin asetusta tarkistetaan uudelleen. Arvion tulisi kattaa myös asetuksessa vaadittujen tietojen toimittamisesta ja järjestämisestä aiheutuvat kustannukset. Voisi olla aiheellista suorittaa arviointeja nykyistä useammin, ennen kuin korvaussummia muutetaan. 5. Päätelmät 5.1. Sillä edellytyksellä, että asiaan liittyvät kustannukset ja hyödyt arvioidaan laajamittaisesti, komitea on samaa mieltä komission kanssa siitä, että ylivaratulle lennolle pääsyn epäämisestä maksettavia korvauksia säätelevää asetusta tarvitaan edelleen. Nykyinen asetus on ollut tehokas, mutta sitä on tarpeen tarkistaa, jotta voidaan ratkaista sen voimaantulon jälkeen syntyneet ongelmat. 6. Muuta huomionarvoista 6.1. Yhdysvallat otti lennolle pääsyn epäämisestä maksettavia korvauksia koskevat sääntönsä käyttöön Euroopan unionia aikaisemmin. Säännöt näyttävät toimineen tehokkaasti, vaikka ne ovat huomattavasti yksinkertaisemmat kuin komission ehdottamat säännöt. On epäselvää, miksi eurooppalaisten sääntöjen pitäisi olla näin monimutkaiset. Komitean mielestä komission tulisi vertailla Yhdysvalloissa voimassaolevia ja EU:lle ehdotettuja sääntöjä ja tutkia, voitaisiinko jälkimmäisiä yksinkertaistaa. Tässä tulisi kiinnittää erityistä huomiota yhdysvaltalaisissa säännöissä olevaan vaatimukseen, jonka mukaan vapaaehtoisesti lennolta pois jääviä tulee kuuluttaa, jos kaikki varauksen tehneet eivät mahdu lentokoneeseen, ja pohtia samalla, tuleeko vastaavaa vaatimusta korostaa myös eurooppalaisissa säännöissä. 7. Tiivistelmä suosituksista 7.1. Komission tulisi tehdä ehdotus kaupallisista syistä tapahtuvan lennonperuutuksen yhteydessä suoritettavista korvauksista. 2 artiklan a kohdan sanamuotoa tulisi muuttaa siten, että siinä edellytetään matkustajien ilmoittautuvan lähtöselvitykseen vähintään 30 minuuttia ennen lähtöä tai aikaisemmin, jos lentoyhtiö tai sen matkatoimisto on ilmoittanut siitä heille kirjallisesti etukäteen. "Lähtöselvitykseen ilmoittautuminen" tulee määritellä siksi hetkeksi, kun matkustaja asettuu lähtöselvitysjonoon. Komission olisi harkittava, tulisiko asetukseen myöhemmin tehtävässä tarkistuksessa lisätä vaatimus lähtöselvitysajan merkitsemisestä lippuun. 7.2. "Lipun" määritelmää tulisi laajentaa käsittämään myös matkanjärjestäjien myymät liput. 7.3. Alempaan luokkaan lipun varanneelta matkustajalta ei saa evätä lennolle pääsyä siksi, että ylempään luokkaan lipun ostanut matkustaja, jolta muutoin evättäisiin lennolle pääsy, pääsisi lennolle. 7.4. Kunkin lentoyhtiön tulee toimittaa lennolle pääsyn epäämistä koskevat sääntönsä kaikkien niiden jäsenvaltioiden ilmailuviranomaisille, joiden alueella se harjoittaa lentoliikennettä. Kunkin jäsenvaltion tulee ilmoittaa komissiolle, että se on saanut lentoyhtiöstä lennolle pääsyn epäämistä koskevat säännöt, ja toimittaa niistä komissiolle jäljennökset. 7.5. On tärkeää varmistaa, että matkustajat tuntevat lailliset oikeutensa, mutta komission yksityiskohtaista ehdotusta saattaa olla tarpeen muuttaa kuulemisen tuloksena. 7.6. Komission tulisi ehdottaa selkeää kaavaa, jonka mukaan lennolle pääsyn epäämisestä maksettavien korvauksien korotukset lasketaan, sekä menettelyä jäsenvaltioiden ja asianosaisten osapuolten kuulemiseksi ennen korotusten hyväksymistä. 7.7. Jos matkustaja, jonka pääsy hänen valitsemalleen lennolle on evätty, ohjataan toiselle lennolle, joka saapuu matkustajan määränpäähän enintään 3 500 kilometrin pituisilla yhteyksillä korkeintaan yhden tunnin ja tätä pidemmillä yhteyksillä korkeintaan kaksi tuntia alun perin varatun lennon aikataulua myöhemmin, korvausta tulee alentaa 50 %. 7.8. Lentoyhtiöillä tulee olla mahdollisuus tarjota matkakuponkeja ja/tai muita palveluja käteiskorvauksen vaihtoehtona, mutta matkustajia ei saa velvoittaa hyväksymään niitä. 7.9. Komission tulisi arvioida, kuinka paljon asetuksen toimeenpano vaihtelee jäsenvaltioittain, ja tarvittaessa tehdä lisäehdotuksia yhdenmukaisuuden lisäämiseksi. 7.10. Komission tulisi laatia joka kolmas vuosi jäsenvaltioiden raportteihin perustuva kertomus asetuksen tehokkuudesta. 7.11. Komission tulisi kuulla jäsenvaltioita, lentoliikennealan edustajia sekä kuluttajajärjestöjä siitä, miten asetuksessa säädetyistä oikeuksista parhaiten tiedotetaan matkustavalle suurelle yleisölle. 7.12. Komission tulisi suorittaa yhteistyössä asianosaisten osapuolien kanssa asetuksen täysimittainen kustannus-hyötyarvio, ennen kuin asetusta tarkistetaan uudelleen. Arvion tulisi kattaa myös asetuksessa vaadittujen tietojen toimittamisesta ja järjestämisestä aiheutuvat kustannukset. Voisi olla aiheellista suorittaa arviointeja nykyistä useammin, ennen kuin korvaussummia muutetaan. 7.13. Komission tulisi vertailla Yhdysvalloissa ja EU:ssa lennolle pääsyn epäämisestä maksettavia korvauksia koskevia sääntöjä ja tutkia, voitaisiinko EU:n sääntöjä yksinkertaistaa. Bryssel 1. heinäkuuta 1998. Talous- ja sosiaalikomitean puheenjohtaja Tom JENKINS